પોરબંદરની લોકસભાની બેઠકના ભારતીય જનતા પાર્ટીના સંસદસભ્ય અને સૌરાષ્ટ્રના ખ્યાતનામ ખેડૂત-નેતા વિઠ્ઠલ રાદડિયા છેલ્લા થોડા મહિનાઓથી જાહેરમાં ઓછા દેખાતા હતા તો ચારેક મહિનાથી લગભગ ગાયબ જ હતા. ઍક્ચ્યુઅલી વિઠ્ઠલ રાદડિયા અમેરિકાના જ્યૉર્જિયા સ્ટેટના સવાના નામની સિટીમાં હેડ ઍન્ડ નેક કૅન્સરની સર્જરી માટે ગયા હતા, જ્યાં ઓરલ કૅન્સરના વિશ્વના બીજા નંબરના શ્રેષ્ઠ કૅન્સર-સ્પેશ્યલિસ્ટ ડૉ. ગાય પેટ્રુઝેલીએ તેમની સર્જરી કરી હતી. આ સર્જરી લગભગ ૧૪ કલાક ચાલી હતી, જેમાં તેમનું ડાબી બાજુનું જડબું કાઢવામાં આવ્યું અને એ પછી હાથમાંથી હાડકું કાઢીને નવું જડબું બનાવી તેમને ફરીથી પહેલાં જેવો લુક આપવામાં આવ્યો. તમાકુ ખાવાની આદતને કારણે વિઠ્ઠલભાઈને કૅન્સર થયું હતું. તમને જાણીને નવાઈ લાગશે, પણ વિઠ્ઠલ રાદડિયા ૩૦૦ નંબરની તમાકુવાળા દિવસમાં ૧૦૦ જેટલા માવા ખાઈ જતા તો ખૈનીનાં ૮થી ૧૦ પૅકેટ ખાલી કરી જતા. વિઠ્ઠલભાઈ ‘મિડ-ડે’ને કહે છે, ‘જિંદગીમાં ક્યારેય તમાકુ કે બીજું કોઈ વ્યસન ન હોવું જોઈએ. પહેલાં જે તમાકુ વિના સવાર નહોતી પડતી એ જ તમાકુ વિના આજે હું જીવી રહ્યો છું અને સાચી જિંદગી જીવતો હોઉં એવો અનુભવ કરું છું. ન્યાય માટે કોઈ દિવસ કોઈને હાથ નથી જોડ્યો, પણ નવી પેઢીને હું હાથ જોડીને કહું છું કે મહેરબાની કરીને જો કોઈ પણ વ્યસન હોય તો એને તાત્કાલિક છોડી દો.’